**GDPR**

**Kilde:** **https://informatikbeux.systime.dk/?id=1117**

Persondataforordningen (også kaldet GDPR) er den EU-lovgivning, som beskytter dig, når du fx handler på nettet eller i en anden sammenhæng afgiver personlige oplysninger.

Loven sætter rammerne for, hvordan både private virksomheder og offentlige myndigheder skal håndtere oplysninger om dig:

* Må den virksomhed, som du handler med på nettet, registrere dit CPR-nr.?
* Må din chef tjekke, hvad du laver på internettet?
* Må dine venner lægge billeder og oplysninger om dig ud på fx Facebook?

Loven omfatter alle måder at håndtere personoplysninger på:

* Indsamling
* Registrering
* Systematisering
* Opbevaring
* Brug
* Videregivelse
* Samkøring og sletning af personoplysninger

For dig betyder det, at en virksomhed fx ikke må opbevare eller videregive oplysninger om dig, uden du har givet lov til det. Personoplysninger inddeles i tre kategorier:

**Følsomme personoplysninger**

Race, etnisk oprindelse, religiøs overbevisning, fagforeningsmæssig tilhørsforhold, genetiske og biometriske data, helbredsmæssige forhold og seksuel orientering.

**Fortrolige personoplysninger**

Straffedomme og lovovertrædelser. Alle oplysninger der kan udlede, at en person har gjort noget strafbart.

**Almindelige personoplysninger**

Navn, adresse, fødselsdato, familieforhold, sociale problemer, økonomi, eksamen, arbejdsstilling mv.

**Hovedreglen**

Er at der hverken må registreres eller videregives:

* Almindelige personoplysninger
* Fortrolige personoplysninger
* Følsomme personoplysninger

...uden din tilladelse og accept.

**Undtagelser fra hovedreglen**

Der er selvfølgelig en række undtagelser, hvor personlige oplysninger må registeres. Hvis:

* Du har givet lov
* Det er nødvendigt for at overholde en aftale eller en retlig forpligtelse
* Det er nødvendigt for at beskytte dig
* Det er nødvendigt for at udføre en myndighedsudøvelse
* Du selv har offentliggjort oplysningerne
* Det er nødvendigt for at fastlægge retskrav eller strafferetlige krav
* Det sker i forbindelse med sygepleje eller behandling
* Dit CPR-nr. har særstatus. Her gælder det, at:
  + Det offentlige må bruge dit CPR-nr. til entydig identifikation af dig, når de fx sender breve til dig
  + En privat virksomhed må bruge dit CPR-nr., når den fx skal udbetale løn til dig, eller hvis du skylder den penge

Datatilsynet er den centrale og uafhængige myndighed, der sørger for, at reglerne i Persondataforordningen bliver overholdt.

**Retten til indsigt**

Persondataforordningen er til for at beskytte dig. Den indeholder derfor også nogle retningslinjer om din ret til indsigt i de oplysninger, der registreres om dig.

Du har ret til:

* At få information om, at der indsamles oplysninger om dig
* Indsigt i de oplysninger, der behandles om dig
* At protestere mod, at behandling af oplysninger finder sted
* At protestere mod, at oplysninger om dig videregives med henblik på markedsføring
* At få oplysninger, der er urigtige eller vildledende, rettet eller slettet, samt forlange, at andre, der har modtaget oplysningerne, orienteres om dette

**Persondataforordningen og virksomheden**

En virksomhed kan indsamle oplysninger om dig på forskellige måder fx når du:

* Opretter en brugerkonto
* Handler hos dem og afgiver oplysninger om fx adresse
* Tilmelder dig deres nyhedsmail
* Deltager i konkurrencer
* Surfer på deres hjemmeside - her bruger de cookies

Når en virksomhed indsamler oplysninger om dig, skal du bekræfte, at de må gemme oplysningerne. Du skal også give tilladelse til, at de må lagre cookies på de computer, telefon eller tablet. Du kan læse mere om cookies i afsnittet Cookies.

**Hvad skal virksomheden overholde?**

Virksomheden er forpligtet til at overholde relevant lovgivning og dermed også Persondataforordningen. Loven siger fx, at:

* Virksomheden kun må indsamle oplysninger, som er relevante for den konkrete handling
* Virksomheden skal slette oplysningerne om dig, når de ikke længere er i brug
* Virksomheden ikke må registrere oplysninger om dig, uden du har givet lov
* Virksomheden kun må videregive generelle oplysninger om dig, og kun hvis du har givet lov
* Du har ret til:
  + At få oplyst, hvad der er registreret om dig i kundedatabasen
  + At få oplyst, hvad oplysningerne bruges til
  + At få oplyst, hvem oplysningerne evt. videregives til
  + 14 dages indsigelsesret

Persondataforordningen beskytter dig også som ansat i en virksomhed. Det gælder fx, at virksomheden:

* Må registrere generelle oplysninger om dig, som du selv har oplyst
* Kun må registrere følsomme oplysninger om dig fx dit politiske, religiøse eller seksuelle ståsted, oplysninger om dit helbred, hvis du udtrykkeligt har givet lov
* Skal oplyse dig om en evt. overvågning og logning af brug af internet og mails
* Må offentliggøre arbejdsrelaterede oplysninger om dig på internettet
* Kun må offentliggøre portrætbilleder af dig på internettet, hvis du har givet lov
* Skal informere dig, hvis der er overvågningskameraer på din arbejdsplads

**Persondataforordningen og sociale medier**

Når du skriver på nettet fx på Facebook og offentliggør billeder, skal du også overholde lovgivningen. Persondataforordningen beskytter de mennesker, du skriver om og uploader billeder af. Derfor er det vigtigt at vide, hvad du må og ikke må.

**Det må du offentliggøre**

* Situationsbilleder – dog skal du fjerne dem, hvis du får indvendinger mod dem
* Harmløse oplysninger, som man normalt ikke vil føle sig trådt over tæerne med. Dog skal du fjerne oplysningerne, hvis du får indvendinger mod dem
* Portrætbilleder og følsomme oplysninger, hvis du har fået udtrykkelig samtykke fra personen

**Det må du ikke offentliggøre**

* Private og følsomme oplysninger fx en anden persons helbred, sociale status, gæld mv.
* Billeder, som viser én eller flere personer tydeligt afbilledet fx klassebilleder, portrætbilleder eller billeder af 2-3 personer med front mod kameraet

Hvis tekst eller billeder er meget krænkende kan du overtræde straffeloven, som straffes med bøde eller fængsel.

**Øvelse: Kundeoplysninger**

Du skal opbygge et kunderegister for din virksomhed.

1. Hvilke oplysninger vil det være relevant at have om kunderne, hvis din virksomhed er henholdsvis
   * en bank,
   * en frisørsalon
   * eller et fitnesscenter?
2. Opdel de indsamlede oplysninger efter: Følsomme personoplysninger, fortrolige personoplysninger og almindelige personoplysninger.